Ish-Presidenti iranian Rafsanxhani humbet një post të rëndësishëm
Analistët thonë se zoti Rafsanxhani është politikan i qendrës, i papëlqyer nga konservatorët
Media shtetërore iraniane njofton se ish-presidenti Ali Akbar Hashemí Rafsanxhaní është shkarkuar nga detyra e kreut të organit më të lartë qeverisës të klerikëve në vend. Siç njofton korrespondenti i Zërit të Amerikës, Geri Tomas, analistët thonë se ky veprim është pjesë e një sulmi të shkallëzuar të ekstremistëve ndaj zotit Rafsanxhaní, për shkak të pozitës së tij politike por edhe rëndësisë së tij si individ. Në atë që analistët perëndimorë pajtohen se është fitore për rivalët e tij konservatorë, Ali Akbar Hashemí Rafsanxhaní u shkarkua të martën nga posti i kryetarit të Asamblesë së fuqishme të Ekspertëve. Ai u zëvendësua nga 80-vjeçari Ajatollah Muhamad Reza Kaní Mahdaví, një konservator më tradicional, të cilin analistët besojnë se kishte mbështetjen e Udhëheqësit Suprem Ali Hamenei dhe Presidentit Mahmud Ahmedinezhad. Asambleja e Ekspertëve është organ 86-anëtarësh i klerikëve islamikë, që në teori vëzhgojnë punën e Udhëheqësit Suprem, por në praktikë kryejnë pak funksione të përditshme. Megjithatë, organi zgjedh Udhëheqësin Suprem, një post që e kanë mbajtur vetëm nga dy persona që nga Revolucioni iranian që përmbysi monarkun apo shahun në vitin 1979. Zoti Rafsanxhaní ka mbajtur shumicën e posteve më të fuqishme në Iran pas revolucionit: ka qenë president, kryetar i parlamentit, kryetar i Asamblesë së Ekspertëve dhe kryetar i Këshillit të Përshtatshmërisë. Pas shtypjes së opozitës nga ana e qeverisë në mbarim të zgjedhjeve të kontestuara presidenciale më 2009, zoti Rafsanxhaní ishte i kujdesshëm me kritikën e tij ndaj qeverisë dhe asnjëherë nuk iu bashkëngjit plotësisht lëvizjes opozitare. Megjithatë, qeveria e konsideroi atë si armik, thotë ish-nëpunësi i Këshillit të Sigurisë Kombëtare, Geri Sik, tani profesor në Universitetin “Kolumbia” dhe eksperti dalluar i çështjeve iraniane. Shaul Bakhash, profesor i historisë moderne të Lindjes së Mesme pranë Universitetit “Xhorxh Mejson” thotë se rruga që zoti Rafsanxhaní është përpjekur të ndjekë nuk i ofron më siguri atij. Zotit Rafsanxhani iu arrestua e bija të paktën dy herë për shprehjen e pikëpamjeve të opozitës. Një nga djemtë, që i jeton jashtë vendit, është akuzuar për mitëmarrje. Një tjetër djalë, i cili ishte kreu i sistemit të metrosë së Teheranit, dha dorëheqje kohëve të fundit pasi iu refuzua kërkesa për financimin e rinovimeve. Ndërkaq, zoti Rafsanxhani nuk u la të flasë gjatë faljes së premtes në Universitetin e Teheranit. Por a do të thotë kjo se zoti Rafsanxhani do të lëvizë edhe më tutje në kampin e opozitës? Shaul Bakhash thotë se do të ishte një lëvizje shumë e rrezikshme në klimën e tanishme. Tani që ka humbur shumë nga pushteti, zoti Rafsanxhani ndeshet me një tjetër sfidë vitin e ardhshëm kur t’i skadojë mandati si kryetar i Këshillit të Përshtatshmërisë, i cili ndërmjetëson mosmarrëveshjet mes Këshillit të Gardianëve, një organ i fuqishëm por i pazgjedhur, dhe Parlamentit.